Ауыл һоҡланғыс тәбиғәте менән дан тота. Уны тирә-яҡлап мәғрүр тауҙар,йылғалар, бейек ҡарағайҙар, ҡарағастар уратып алған. Элек ауыл урынында үтеп сыҡҡыһыҙ ҡуйы урман булған. Уға тәү башлап нигеҙ һалыусы Шәрип исемле бай булған. Фаразлауҙарға ҡарағанда, ул ауыл урынына 1700 йылда килә. Башта ул утар һалып сыға. Ул бик бай була: 200-ҙән ашыу йылҡыһы, 100-ҙәрләгән ваҡ малы була. Сығышы менән Шәрип бабай Буранғол ауылынан. Эҙәрлекләүҙәрҙән ҡасып был яҡтарға килеп төпләнә. Яйлап ауыл ҙурая һәм Шәрип исемен йөрөтә башлай.